Ogaline sümbol vihjab Skorpioni saba otsas olevale astlale
**Skorpion** (ladina keeles *Scorpio*) (♏) on kaheksas sodiaagimärk. 

Päike on Skorpioni sodiaagimärgis vahemikus 23. oktoobrist kuni 21. novembrini.

Allpool esitatud väited ja kirjeldused ei ole teaduspõhised, vaid peegeldavad ühiskonnas levinud uskumusi. Teaduspõhine seisukoht sodiaagimärkide kohta on esitatud koos relevantsete viidetega astroloogia-teemalise artikli alapealkirjas „Teaduslik analüüs".

Lühiiseloomustus
----------------

Vee elemendi märk Skorpion on orienteeritud hingele ja sellele, mis on pealispinna all, silmaga nähtamatu. See, kel Päike Skorpioni märgis, on huvitatud sünni ja surma saladustest, inimese energeetilistest protsessidest ja suurematest rahavoogudest. Sageli tegutseb ta ka psühholoogia vallas, salateenistustes või politseis, kus saab kasutada oma läbinägelikkust ja uurida varjatut. Ta on tahtejõuline ja otsekohene, kuid tunneb end turvalisemalt, kui saab oma tegevust varjata. Väga vitaalse märgina ei saa Skorpion elada ainult iseendale, vaid peaks tegutsema ühiskondlikult. Negatiivsel juhul võib ta olla teiste suhtes liiga kahtlustav ja otsida varjatud motiive, samuti võib probleemiks olla liigne omandiinstinkt ja võimuiha .

Kuu Skorpionis näitab, et inimesel on väga sügavad ja kirglikud emotsioonid. Ta hoiab solvumisi väga kaua endas, enne kui plahvatab. Skorpioni Kuuga inimene suudab oma tundeid absoluutselt varjata või siis näitab neid äärmuslikult välja. Suhtub uutesse inimestesse ja olukordadesse algul umbusuga. Suudab tohutu hingejõuga rasketest olukordadest välja tulla ning julgustada ka teisi oma elus kardinaalseid muutusi tegema .

Merkuur Skorpioni märgis viitab inimesele, kes on väga otsekohese ütlemise, vaheda ja uuriva mõistusega ning tahab tungida teda huvitavate asjade tuumani. Teda paeluvad varjatud seosed ja inimeste käitumise tagamaad. Võib huvipakkuvaid teemasid uurida väga kirglikult ja fanaatiliselt. Halvemal juhul näeb ta igas olukorras võimalikke ohte ja on seetõttu üsna negativistlik .

Veenus Skorpioni märgis näitab, et inimene on suhetes äärmuslik. Ta võib olla üsna armukade ning elab reetmist rängalt üle. Tema armuelu võib olla seotud saladustega. Samuti on ta lähisuhtes väga järjekindel ega suuda suhet lõpetada ka siis, kui see oleks hädavajalik. Rahaline seis võib läbi teha väga suuri pöördeid, kuna käitub finantselus äärmuslikult .

Marss Skorpionis on inimesel, kes on väga eesmärgikindel ja tahtejõuline, kuid samas ka paindumatu. Talle meeldib tegutseda varjatult, nii püsib kontroll tema käes ja ta ei pea pidama võimuvõitlusi. On pika vihaga ja plahvatamisel võib vahel muutuda vägivaldseks .

Jupiter Skorpionis viitab inimesele, kes on hariduse-, usu- ja filosoofilistes küsimustes, tõeotsingutes väga kirglik ja kompromissitu. Teda huvitab religiooni müstiline pool. Ta võib tegeleda tööalaselt teiste inimeste varaga (kinnisvara, kindlustus, pärandused jmt). Negatiivsel juhul võib võtta liiga suuri ärilisi riske ja püüda kasutada vaimsust egoistlikel eesmärkidel .

Saturn Skorpionis viitab inimesele, kes on fanaatiliselt põhimõttekindel, ülitöökas ja nõuab sama ka teistelt. Vastutusse suhtub ta väga tõsiselt. Võib olla inimeste suhtes äärmiselt umbusklik ja karta, et teised püüavad temaga manipuleerida .

Uraan liikus Skorpionis viimati u 1974–81. Sel ajal sündinud põlvkond peab eluajal kogema vana ühiskonnavormi lagunemist ja uue sündi. Inimesed on tugevate tunnetega ning eelistavad otsustavalt tegutseda. Negatiivsel juhul toob nende halastamatu tegutsemine muutuste nimel kaasa purustusi. Inimesed võivad olla andekad teaduses ning omada okultseid võimeid .

Neptuun oli Skorpionis viimati u 1957–70. Sel ajal sündinud põlvkond viljeleb metsikuvõitu kunstivorme (rokkmuusika näiteks), inimesed on ülimalt sensitiivsed. Negatiivsel juhul oskavad inimese loomulikke vajadusi omakasupüüdlikult ära kasutada .

Pluuto liikus Skorpionis viimati u 1984–96. Selles põlvkonna inimesed tahavad põhjani läbi näha võimumänge ja manipulatsioone ning neid transformeerida. Nad omandavad uue suhte seksuaalsusse, õpivad sügavuti mõistma oma sügavamaid hirme ning neist vabanema, uurivad surma ja taassünni teemasid .

Traditsioonilised vastavused
----------------------------

Skorpion
Türkiis on üks Skorpioni sünnikivi

| Parameeter |  |
| --- | --- |
| Aeg | u 23. oktoober – 22. november |
| Valitseja | Marss ja Pluuto |
| Domineeriv sõnapaar | Ma soovin |
| Sünnimaja | Kaheksas |
| Omadus | Kindel ehk fikseeritud |
| Element | Vesi |
| Polaarsus | Negatiivne |
| Eksaltatsioon | Uraan |
| Langus | Kuu |
| Pagendus | Veenus |
| Aastaaeg | Kesksügis |
| Nädalapäev | Teisipäev |
| Number | 9 |
| Füsioloogia | Suguelundid, paljunemisorganid, põis, kusiti, pärasool |
| Sünnikivid | Topaas, türkiis |
| Kristallid | Malahhiit, Apatši pisar, akvamariin, berüll, Boji kivi, tšaroiit, dioptaas, smaragd, granaat, roheline turmaliin, Herkimeri teemant, kuntsiit, kuukivi, obsidiaan, punane spinell, rodokrosiit, rubiin, hideniit, variskiit |
| Metall | Raud, plutoonium, teras |
| Värvid | Sügavpunane, kastanpruun, must, pruun |
| Loomad | Skorpionid, kotkad, maod, sisalikud |
| Taimed | Tumepunased lilled, ratsuritäht, liilia, käoking, krüsanteem, nelk, rododendron, kuslapuu, emajuur, kanarbik, põldsinep |
| Puud | Põõsakujulised puud, laukapuu, murakas, rododendron, kask, ogaõun |
| Kohad | Tiibet; Norra; Lõuna-Aafrika, Maroko Uruguay; Süüria, Põhja-Ameerika, eriti Cincinnati osariik ja Washington; asustamata saared; vee lähedal asuvad kohad, isegi haisvad basseinid, mudasood, õõtsuvad soomaad ja lodud; koopad; rabad; aiad; viljapuuaiad ja viinamarjaistandused; köögid, sahvrid, pesumajad; lahinguväljad; kohad, kus sigivad putukad või roomajad ja kogutakse rämpsu |

Viited
------

1. ↑  "Scorpio". *dictionary.com*. N.d. Vaadatud 14. oktoobril 2022.
2. ↑  Astromaailm, sügise- ja talvemärgid
3. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 57
4. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 87
5. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 108
6. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 120
7. ↑  Frances Sakoian ja Louis Acker."Astroloogia õpik", tõlkinud Heda Koff, Chiron, Pärnu 1995, lk 136
8. ↑  Frances Sakoian ja Louis Acker."Astroloogia õpik", tõlkinud Heda Koff, Chiron, Pärnu 1995, lk 150
9. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 134
10. ↑  Frances Sakoian ja Louis Acker."Astroloogia õpik", tõlkinud Heda Koff, Chiron, Pärnu 1995, lk 164
11. ↑  Frances Sakoian ja Louis Acker."Astroloogia õpik", tõlkinud Heda Koff, Chiron, Pärnu 1995, lk 174
12. ↑   Horoskop-Paradies, Pluto in Skorpion
13. 1 2  Skorpioni iseloomustus vara.ee's välja otsitud 21.07.10
14. 1 2 3 4 5  Judy Hall. "Astroloogiapiibel", tõlkinud Ivi Smidt, Maalehe Raamat, Tallinn 2005, lk 84
15. 1 2 3 4 5 6 7 8 9 10 11 12  Judy Hall. "Astroloogiapiibel", tõlkinud Ivi Smidt, Maalehe Raamat, Tallinn 2005, lk 91

| * v
* r
Sodiaak |
| --- |
| Astronoomia | Sodiaagi tähtkujud | 
Jäär • Sõnn • Kaksikud • Vähk • Lõvi • Neitsi • Kaalud • Skorpion • Maokandja • Ambur • Kaljukits • Veevalaja • Kalad |
| Astroloogia | Sodiaagimärgid | 
Jäär • Sõnn • Kaksikud • Vähk • Lõvi • Neitsi • Kaalud • Skorpion • Ambur • Kaljukits • Veevalaja • Kalad |
| 
 •  •  •  •  •  •  •  •  •  •  •  |